ԱՀ առողջապահության նախարարության վիճակագրական- վերլուծական բաժնի վարիչ Ագապի Հայրունու տեղեկատվությամբ` 2018 թվականի սեպտեմբերի 1-ի դրությամբ հանրապետությունում գրանցվել է օձի խայթոցի 20 դեպք, որն անցած և նախորդ տարիների համեմատ բավականին նվազել է։ Վիճակագրական տվյալներով` 2017 թվականին Արցախի Հանրապետությունում գրանցվել էր 34 դեպք։ Մեր զրուցակցի խոսքով` օձի խայթոցի վերաբերյալ առաջին ահազանգը ստացվել է ապրիլի 21-ին` Մարտակերտի շրջանում: Դիտարկվող ժամանակահատվածում օձի խայթոցի հետևանքով տուժած 20 հոգուց 2-ը Քաշաթաղի շրջանի 2002թ. և 2007թ. ծնված երեխաներ էին, որոնցից մեկը տեղափոխվել է Ստեփանակերտ անհրաժեշտ բուժօգնություն ստանալու համար։ Բոլոր տուժածներին ներարկվել է հակաօձային շիճուկ։ Ըստ տվյալների` 20 դեպքից 3-ն արձանագրվել է Ստեփանակերտում, 6-ը՝ Ասկերանի, 1-ը՝ Մարտակերտի և 5-ական դեպքեր Մարտունու ու Քաշաթաղի շրջաններում։ Ա.Հայրունու հավաստմամբ` մահացու և ծանր դեպքեր չեն գրանցվել։ Բոլոր տուժածների բուժումն իրականացվել է պետպատվերի շրջանակներում` ըստ համապատասխան բժշկական չափորոշիչների։ Տուժածների շրջանում հղի կանայք չեն եղել և երեխաների թիվն էլ ավելի քիչ էր, քան նախորդ տարիներին։ Նշենք, որ անցած տարի Արցախում գրանցված` օձի խայթոցի 34 դեպքերից 1-ը արձանագրվել էր Ստեփանակերտում, 3-ական դեպքեր` Ասկերանի և Մարտակերտի, 4-ը՝ Հադրութի, 9-ը՝ Մարտունու և 14-ը՝ Քաշաթաղի շրջաններում։